KREVER TIlTAK: Lege Mads Gilbert kritiserer manglende ledelse nasjonalt. Foto: Frode Hansen

Mads Gilbert: – Det er åpenbart at lederskapet i samfunnet nå ligger på kommunalt nivå

Lege Mads Gilbert etterlyser kraftigere tiltak fra nasjonale myndigheter. – Vi har tapt verdifull tid allerede, sier han.

Oppdatert 12. mars

Artikkelen er over 190 dager gammel, myndighetenes råd angående coronasmitten kan derfor være utdaterte. Du kan alltid holde deg oppdatert i vår spesial, eller gjennom FHIs nettsider.

– Oslo, Bergen, Frosta og andre kommuner står opp med et tydelig og svært viktig lederskap i en situasjon hvor fravær av tydelige nasjonale marsjordrer er stort, sier legen, politikeren og aktivisten Mads Gilbert til VG etter Oslo kommunes nye tiltak torsdag.

– Det er åpenbart at lederskapet i samfunnet nå ligger på kommunalt nivå, fortsetter han.

Han understreker at vi er i en blandet fase nå, der det er særdeles viktig å få kontroll på smittespredningen.

– Det er sannsynligvis allerede ute av kontroll, men alle tiltak monner, sier han og understreker at folks adferd blir avgjørende for om spredningen ikke skal bli verre.

Vi må begrense kontakten hardt, oppfordrer han.

Han mener Oslo kommunes tiltak derfor er forbilledlige og kraftige.

Alle skoler, barnehager, bibliotek og idrettsarrangementer blir stengt.

Se Oslo kommunes pressekonferanse her:

Foreldre med barn i barnehage og barneskole oppfordres til å holde barn hjemme fra og med fredag, dersom det er mulig. Det er også innført besøksrestriksjoner på alle Oslos langtidshjem og helsehus og offentlige møteplasser stenges.

Arrangementer med over 50 deltagere blir nå forbudt i Oslo.

– Det er helt riktig vei å gå, sier Gilbert.

Han påpeker at det er en vanskelig situasjon for hele nasjonen.

– De kraftfulle tiltakene i Oslo, Bergen, Frosta og andre kommuner gir mer grunn til optimisme fordi det ikke bare er en anbefaling, men hådfaste tiltak fulgt opp med forskrifter og vedtekter, sier han.

Han etterlyser kraftigere nasjonale tiltak.

– Vi er mange helsearbeidere som nå har et sterkt håp om at regjeringen

følger kommunenes aktive tiltak. Vi har tapt verdifull tid allerede, sier han.

Klokken 14 har statsminister Erna Solberg varslet en pressekonferanse. Tiltakene regjeringen nå vil iverksette er varslet å være de mest inngripende i Norge i fredstid.

– Vi må sørge for mer omfattende testing, styrking av legevaktene og kommunehelsetjenesten og å lage gode støttesystemer for helsepersonell, sier Gilbert og fortsetter:

– Dette blir ingen spurt, men en livsviktig maraton.

Han oppfordrer alle til å ta ansvar og holde seg hjemme.

Publisert: 12.03.20 kl. 13:57 Oppdatert: 12.03.20 kl. 15:01

Mer om Coronaviruset